정조 15년 · 목
左議政蔡濟恭曰幸行不遠而春寒尙峭侵曉勞動下情不勝悶慮矣予曰旣是春令且當當日還宮不必爲慮矣濟恭曰伏見先來狀啓則皇帝恩數愈往愈摯使臣之至登御榻卽是曠古所無之事矣予曰皇帝御榻卿果見之乎濟恭曰臣於戊戌奉專對之命而未得見御榻矣予曰王公大臣似不得上而我國使臣之竝與副价而三次登榻豈不壯乎大抵皇帝之恩春皆由中而出實爲感激矣濟恭曰聞我國斯男之慶顯有喜悅之色向使臣盛加稱賀而何不請封典爲言繼此詵詵深有所望云豈不感激乎予曰感激猶屬歇后矣封典昨年已奏文而今又提問正使之名亦再詢云似襄老矣濟恭曰八十老人未能記憶不是異事矣予曰今番貢獻果善爲之矣我國常貢每令蠲減皇帝賞賜輒有加等非但感謝雖以厚往薄來之道言之今番貢獻於義無悖濟恭曰聖敎誠至當矣予曰聞彼人皆以爲當有別使云和珅亦有所云云使臣復命後可以詳知而別使之頻往亦屬可悶矣濟恭曰使行之來通官輩皆願之蓋於渠輩有利益故然矣予曰非特通官輩我國首譯輩亦然矣濟恭曰使行入栅時栅門門將之操縱開門誠可怪矣予曰日前以此有所傳敎矣濟恭曰臣於年前之行出入栅門時無此等之弊今則必受銀貨而開門以此之故公用漸加云是亦可悶矣予曰年前使臣一行中亦有先爲出來之事矣濟恭曰栅門將操縱末必不由於後市之罷矣予曰後市雖罷而無異復設云矣濟恭曰若有違法則反不如不罷矣聞關西綿紬一疋入去換來輕光紬二疋以此西路綿紬翔貴價亦刁蹬云是豈成說乎予曰何以則好耶濟恭曰申嚴約條外不得入去則是爲捄弊矣予曰渠輩若有銀貨則似不然矣濟恭曰渡江後包記見之則空包過半渠輩事亦可矜矣予曰次對爲之濟恭曰尾蔘二十斤體蔘五斤幷爲蠲減則江民自此當息肩矣予曰體蔘五斤之除減亦可謂不小乎濟恭曰竝與陳田蠲減之數而論之此實莫大之惠澤矣予曰尾蔘二十斤之使倭譯輩貿納果無稱冤之意乎濟恭曰渠輩亦不無樂從之意矣予曰以關西別備錢添給江民蔘價終涉苟艱別備出給而使箕伯淸廉則豈非美事乎濟恭曰江民則箕伯之民也以監司別備之錢除江民至痼之弊事面且無苟且矣戶曹判書李秉模曰體蔘五斤猶此權減則五司所送之蔘亦當權減矣予曰忠信重祿之義大臣敬禮之道有難遽議予詢大臣濟恭曰臣則有區區之嫌存減間難以仰奏而以宗親府言之如有王子大君則當爲有司當初蔘料之磨鍊法意有在其所權減恐似如何矣秉模曰有民然後有蔘而江民之弊旣多當此曲軫民瘼之日不可無變通之道矣予曰其在優老之典存年之義不可權減矣濟恭曰聖敎誠然矣濟恭曰蔘雖靈草亦可以人力培養以近日嶺蔘推之其理自可驗矣江界自是宜蔘之土今若自官申飭民戶以種蔘爲業則家蔘之法何可使嶺南專美乎以此關飭道伯使之申諭諸邑着意擧行恐合事宜矣濟恭曰適聞以臘肉事有貽弊民間者故敢達矣茂朱臘猪一口間年封進而例以營庫錢及本府會減米出給境內砲手獵捉矣向於戊申自上特軫民隱山猪一口代以生雉八十首邑弊從此頓去其後進上時八十之雉有難一時捉得屬之營主人廣求貿納雉直高騰所添之價更無出處以此民皆稱冤茂朱如此湖南代捧之邑安知不與茂朱同乎予曰忠淸道亦有此弊乎前道臣陳達也刑曹判書權▣曰臣待罪湖西時獲承雉代捧定式之令各邑莫不喜從其後生弊與否未及聞知矣予曰初欲關問代捧諸道後使之從長稟處更思臘猪之以雉代捧猶慮有一毫民弊銃雉鷹雉雌雄特令通同封進出於爲小民曲盡軫瘼之苦心則營邑不能對揚惠未下究弊反浮前豈不駭痛之甚乎未聞卿言之前猶以京作貢有發端於筵席者今卿所奏如此其所釐正豈待關問乎大抵凡事從前例爲可況雉與鮮一也乾秀魚名色以湖西朔膳之貽弊小民在昔因故相建白以價米自惠廳直進各殿宮聖朝爲小民之盛德大惠湖民至今膏沐臘雉何異於是乎設令無例而無弊可創而行之有例有弊如許卿於筵退後一依乾秀魚封進例與惠堂酌量磨鍊數爻關問便否於各該代捧諸道仍令該廳具別單指一草記載之度支及貢膳定例也行司直鄭昌順曰南漢公廯有不得不修補處而物力不足將至中廢黃州兵營有惠廳句營米此若自廟堂許劃則庶可完役故敢達矣予詢大臣濟恭曰公貨之移去移來誠難矣予曰然心泰曰園所所植橡實事有仰達者矣再昨秋自備局卜定橡實於江原道而橡實每石以正穀相代之故民皆樂從昨秋又卜定於江原道則以橡實之失稔民不得摘納以價徵捧一包之錢多至十許緍各邑民戶之受弊不些此甚可悶以價錢徵出者還給民戶毋或貽弊恐合事宜予詢大臣濟恭曰本色徵捧者不必更論而以錢代捧者還給民戶恐爲得宜矣從之予曰事屬本園無或有一分民弊意或苦心之下孚因一微瑣橡實事東峽民弊至此聞甚瞿然旣聞之後不可暫刻任其爲弊卽令廟堂三懸鈴行會該道已納者外雖本色卽爲還給而已納中民未受準價者亦以公穀會減事分付以錢代捧者亦卽一一還給園役之事豈可一毫泛忽各邑擧行之勤慢卿其另加探察苟有不勤之弊發遣備郞潛行摘奸隨卽手本本司草記論勘昨春植木所用橡實之每包代給米一包果如式準給乎亦令該道伯嚴飭各該邑設有容奸之處特付之令前俾卽準數推給事各別嚴飭此後本道卜定更待下敎爲之事本司知悉也予曰市廛已盡料量乎濟恭曰平市提調則多有緩論故姑未歸一矣予曰似不欲取怨而然矣濟恭曰怨則當歸於臣矣予曰申飭從速釐正好矣濟恭曰臣聞以謙之生兄生侄不入於緣坐而自楊州官捉囚矣昨冬幸行時有一女人以此欲爲擊錚竝與女人而牢囚旣非緣坐則係是法外故敢達予曰有何罪犯乎濟恭曰無他罪犯云矣予曰旣無罪犯則朝家刑政不當如是自政院成送有旨卽爲放送也予曰近日筵中不聞規箴之言日前召對李義鳳引文義有所陳勉故使之出擧條矣見其擧條則比諸筵席所奏之言爲十分之一而猶爲數十行擧條卿果見之乎濟恭曰未及見之矣予曰大體則納諫諍振紀綱而以近日政令之或涉委靡或近柔弱爲言矣濟恭曰若言近日政令則或似歸於姑息矣予曰丙丁之間世故多端鋤治者皆巨室大族也古人以世臣比於喬木喬木多年休養然後可得棟樑之材矣且近日群下率皆粉餙未有模捉言語之間眉睫之際或豈無撕得而其在休養之道不欲務從生新矣濟恭曰生新豈爲美事乎惟是振勵頹綱則自不歸於委靡矣予曰何以則爲振頹綱之要道乎濟恭曰群下之犯科者雖勘罪而卽時放宥則自無畏㥘故又有如前之患予曰先朝政令之堅確卓越千古而每以有罪之臣不必終棄爲敎故如柳戇李亨逵輩亦不永枳矣濟恭曰先朝振勵之要道在乎堅固二字群下之不畏法者一番嚴處積年靳點矣予曰尹弼秉卽尹以濟之孫乎濟恭曰然矣予曰何爲以尙今不得通承旨望乎濟恭曰無勢故然矣予曰論一重臣多年廢枳可乎旣發言端又有提敎者矣金復仁之至郞署而不爲擬望豈不過乎其時以幷用之意處分而卿之作相後復仁之猶不收用亦非待卿之道矣復仁之疏果何以說去乎其疏語守禦使或記憶乎昌順曰大臣之爲平兵也以李命植之不爲反貼歸之於方命而方命釋之以逆命又以向用則懲討不用則無事爲言矣濟恭曰其時批答中如癢得搔爲敎矣予曰左相起廢柄用之後李命植被反坐之律或可也以逆命之逆字勘李命植豈可乎濟恭曰臣之有罪無罪聖鑑之所俯燭則復仁之疏誠萬萬不緊而其實則緣臣而見枳矣予曰大諫疏卿果見之乎濟恭曰見之矣予曰今日又有李顯道之疏而大諫直請島配金履正一人雖不關而此事亦不追提亦有語反莫重則豈不如是而有若對擧者然乎濟恭曰李顯道疏則臣未及見之矣予曰疏本在此卿須見之濟恭奉覽訖曰履正死有餘罪矣予曰顯道疏中履正之四字追提有非人臣所可敢道云云四字果指何語乎濟恭曰卽是慈殿諺敎中不忍聞之敎矣予曰金履正初次陳疏中引用先朝壬申年金在魯事而疏本纔到院中旋卽推去刪改引用之句而呈之云承旨見疏本乎李敏采曰臣則未入院中故雖未見而聞在院承宣之言則初次到院之疏果引用金在魯事而仍卽還持去刪改金在魯句語而呈之云矣予曰以昨冬事迭發章奏極爲末安以忌器之義勘罪則何如濟恭曰旣有撰進之命故臣方留意而第伏念文任旣撰進臣又製進恐似如何矣予曰大臣文任之撰進以兩本揭板亦何妨乎濟恭曰下敎旣如此臣敢不製進乎予曰卿之所製龍珠寺上梁文果善做矣予近讀之而顯勝於六臣柌文矣卿之文字後當刊行故上梁文亦使卿製之而大抵子規樓舊址之尋得誠非偶然矣際此館閣之臣博考當日忠臣之事蹟將擧一體祭祀同之禮豈非美事乎濟恭曰事蓋有時而然而實由我殿下紹先之聖德矣副司直趙心泰曰新邑倉舍與公廨多有未營建處流下木屬之本邑使新府使次次經紀似好矣予詢大臣濟恭曰年前箕伯有流下木取用之論自上以關西木之運來卽無前例仍有置之之命臣不勝欽歎心泰曰此是屬公木發賣事而與關西木運來有異矣濟恭曰旣無前例置之似好矣予曰然心泰曰新邑店幕事可悶矣若營建倉舍而本邑大同仍爲儲留還分或改色則新邑之民亦有聊賴之道矣予詢大臣濟恭曰新邑非但保障重地若營立倉舍田稅則雖送戶曹而六同則留置本府大同若數少則本邑結錢一體儲留雖當園所修改之役而物力亦當有區劃之道豈不便好乎予曰大臣與訓將相議從長稟處